Esej k výberu témy  bakalárskej práce

**Mechanizmy kontextuálnej plasticity v lokalizácii zvukov**

Vedúci práce: doc. Ing. Norbert Kopčo, PhD**.** Školiteľ: Ing. Beáta Tomoriová, PhD.

 Štúdium na vysokej škole sa mnohými považuje za najkrajšie roky života. Človek má otvorené možnosti získavať nové poznatky, nadväzovať kontakty s ľuďmi, ktorí majú podobné záujmy, môže pristupovať do bohato vybavených laboratórií a participovať na výskumoch. Prvá vážnejšia etapa tohto štúdia má byť ukončená bakalárskou prácou.

 Keď som s kamarátkou pred rokmi prišla na deň otvorených dverí na UPJŠ, ešte som netušila, že práve táto škola plná úžasných profesorov, vedcov a výskumníkov sa stane miestom, kde sa budem nasledujúce roky nie strácať ako prvýkrát, ale budem postupne nachádzať samu seba. V rámci bakalárskej práce si volíme oblasť, do ktorej sa hlbšie ponoríme. Občas sa možno niekto aj utopí. Po odprezentovaní väčšiny tém, keď som sa už lúčila s nádejou, že sa v niektorej z nich nájdem, prišla téma, ktorá na prvý pohľad akosi nesúvisela s informatikou. Separácia zvukov v priestorovom sluchovom vnímaní. Keď som zistila, že táto téma sa opiera nielen o informatiku, ale aj o poznatky biológie, hneď som vedela, že toto je oblasť, o ktorú by som mala prejaviť záujem a okamžite si tému zarezervovať. No po zistení, že mi chýba predmet Úvod do neurovied som stagnovala a čakala ďalej. Možno príde niečo, čomu budem viac rozumieť. No nie je vždy pravda, že trpezlivosť ruže prináša a zakrátko som našla odvahu, aby som oslovila výskumníkov v Laboratóriu vnímania a kognície. Tí mi ponúkli tému, ktorá súvisela s tou odprezentovanou, no absolútne som nechápala, o čo presne ide. Po prečítaní mnohých článkov o efekte kontextuálnej plasticity a viacerých konzultáciách som si začínala vytvárať predstavu o tom, čomu sa výskum venuje a ako bude vyzerať experiment, s ktorým budem pomáhať. Moje nadšenie rástlo, veď mojim vedúcim mal byť svetovo uznávaný vedec, pán docent Kopčo, mala som participovať v jedinečnom výskume, ktorý má využitie nielen v nových telekomunikačných systémoch a systémoch virtuálnej reality, ale snaží sa prinavrátiť priestorový sluch nepočujúcim ľuďom, ktorí sú nútení používať strojčeky. V experimentoch sa bude testovať, čím je efekt kontextuálnej plasticity, teda posunu vo vnímaní zvuku spôsobenej predchádzajúcim zvukovým stimulom, vyvolaný.

 Štúdium informatiky a následne výber témy pre bakalárku z oblasti kognitívnych vied nebude ľahkou cestou, no nie vždy je pravda, že treba voliť diaľnicu a ísť s húfom. Občas je krajšie ísť po kľukatých cestách, stretnúť sa s mnohými problémami a spoznať poriadny kus sveta, o ktorom ste nedávno ani nevedeli, že existuje.

Veronika Piková